Vermeende moordenaar hang homself glo | Maroela Media
Die man wat vermoedelik sy vrou en twee seuns vermoor het, se liggaam is gevind waar dit aan 'n boom in 'n veld naby Sasolburg gehang het.
Die polisie in Zamdela buite Sasolburg in die Vrystaat het Dinsdag omtrent 08:00 op Andrew Mpo Mokhoro (42) se liggaam aan die boom in 'n nywerheidsgebied afgekom. Hy word verbind met die moord op sy 37-jarige vrou en twee seuns, onderskeidelike twee en nege jaar oud. Dié drie se liggame is Sondag 17 Mei in die slaapkamer van 'n huis in Zamdela ontdek. Volgens die polisie lyk dit of al drie van hulle met 'n skerp voorwerp doodgesteek is.
"'n Voorlopige ondersoek dui daarop dat hulle tussen Saterdag 22:00 en Sondag 05:00 doodgemaak is," sê brig. Motantsi Makhele, polisiewoordvoerder in die Vrystaat. 'n Sestienjarige seun, wat ook ten tye van die moorde in die huis was, is ongedeerd. "Die vrou se man en pa van die kinders was nie Sondag tuis nie en die polisie het na hom begin soek," het Makhele gesê.
Volgens Makhele vermoed die polisie nie in dié stadium enige vuilspel met betrekking tot die man se dood nie, maar 'n geregtelike ondersoek na sy dood sal gedoen word.